એક સમયે રાજકોટ મહાજનની ગરિમા એવી હતી કે સરકારમાં તેની ધાક રહેતી હતી. પ્રમોદ કલ્યાણી, વજુભાઈ માવાણી હીરાભાઈ માણેક જેવા આગેવાનો ચેમ્બરની ધુરા સંભાળતા હતા ત્યારે રાજકોટના શહેર અને વેપારીઓના પ્રશ્નોની રજૂઆત કરવામાં આવતી હતી તો તેનું એક વજન રહેતું હતું. પણ છેલ્લાં કેટલાંક વર્ષોથી રાજકોટના વેપારીઓમાં કાવાદાવા શરૂ થયા છે. રાજકોટ ચેમ્બરની ચૂંટણી હોય તો જાણે કોર્પોરેશનની કે વિધાનસભાની ચૂંટણી જેવો માહોલ જામે છે. રાજકોટ ચેમ્બર વધુ એક વખત ચર્ચાના કેન્દ્રમાં આવ્યું છે. ચર્ચાનું કારણ એ છે કે રાજકોટ ચેમ્બરના પૂર્વ પ્રમુખ સમીર શાહ પર તેની જ પેઢીના એક મેનેજર દક્ષિણીની હત્યાનો આરોપ છે. આ આરોપને કારણે જ ચેમ્બરના પ્રમુખપદેથી તેમણે રાજીનામું આપ્યું હતું.